RĪGAS DOME
PERSONU AR INVALIDITĀTI NEVALSTISKO ORGANIZĀCIJU KONSULTATĪVĀS PADOMES
Rātslaukumā 1, Rīgā, LV- 1539 
sēdes PROTOKOLS
Rīgā
2026.gada	17.jūnija							Nr.

Rīgas valstspilsētas pašvaldības personu ar invaliditāti nevalstisko organizāciju konsultatīvā padome (turpmāk - Padome) sēdes norises laiks 17.06.2026. no plkst. 15:00 – 17:14.

Sēdes norises vieta: klātienē – Rīgas dome (Rātslaukums 1, Rīga), Portretu zāle, attālināti – Microsoft Teams platforma.

Sēdi vada: Inese Andersone, Rīgas domes Sociālo jautājumu komitejas priekšsēdētāja, Padomes priekšsēdētāja (turpmāk – Padomes priekšsēdētāja).

Protokolē un sēdes sekretāra pienākumus veic: Inga Līdaka, Labklājības departamenta (turpmāk – LD) Sociālās pārvaldes Sociālo pakalpojumu nodaļas personām ar funkcionāliem traucējumiem vadītāja.

Sēde piedalās: Padomes sēdes dalībnieku saraksts protokola pielikums Nr.1 - dalībnieku saraksts par klātienes dalībniekiem un par Microsoft Teams platformas dalībniekiem protokola pielikums Nr.2. Padomes sēdē piedalās  23 Padomes locekļi, no tiem 14 piedalās klātienē un 9 - attālināti. 

Sēdes darba kārtība un norise: 
1. Iepazīšanās ar darba kārtību un aktualitātes.
Padomes priekšsēdētāja I.Andersone iepazīstina ar sēdes darba kārtību, kurā plānots izskatīt 3 galvenās tēmas. Informē, ka ir arī saņemts iesniegums no Latvijas invalīdu biedrības valdes locekļa Aināra Dangas, kurš lūdz biedrību uzņemt Padomes sastāvā. Tiek lūgts Aināru Dangu iepazīstināt ar sevi un biedrību. Ainārs Danga iepazīstināja ar Latvijas invalīdu biedrības darbību un tās attīstību, pastāstīja par vēsturiskajām pārmaiņām, norādot, ka iepriekšējā valde bija mazaktīva, bet pēdējo divu gadu laikā ir veikti būtiski uzlabojumi, tostarp kultūras pasākumu organizēšana un aktīva dalība valsts institūciju semināros. Diskusijā tika uzsvērts, ka biedrības mērķis ir apvienot dažādas organizācijas, kas strādā ar cilvēkiem ar invaliditāti, tomēr šobrīd katrā pilsētā ir savas biedrības, kas saņem finansējumu no pašvaldībām un piedalās projektos, tāpēc apvienošanās process ir sarežģīts, bet nav atmests.
Pamatojoties uz Padomes nolikumu, kur noteikts, ka par Padomes sastāva izmaiņām Padome pieņem lēmumu balsojot, Padome balsoja par Latvijas invalīdu biedrības uzņemšanu, un lēmums tika pieņemts pozitīvs – uzņemts Padomes sastāvā, uzsverot nepieciešamību pēc jauniem, enerģiskiem biedriem un pārstāvju aktīvas līdzdalības.

2. Par plānotajām izmaiņām Saistošajos noteikumos, saistībā ar īres maksu pašvaldības mājokļos un citi jautājumi.
[bookmark: _Hlk210837139]Ziņo: Rīgas valstspilsētas pašvaldības Mājokļu un vides departamenta direktore Dace Ziediņa, Rīgas valstspilsētas pašvaldības Mājokļu un vides departamenta Apsaimniekošanas pārvaldes priekšniece Līga Lapiņa.
[bookmark: _Hlk210911313]Aktualitāte apkopota prezentācijā ‘’ Par pašvaldības dzīvojamo telpu īres maksu no 1.jūlija’’(pielikums Nr.3).
Izmaiņas Rīgas valstspilsētas pašvaldības dzīvojamo telpu īres maksas noteikumos: Līga Lapiņa no Mājokļu un vides departamenta prezentēja jaunos saistošos noteikumus par pašvaldības dzīvojamo telpu īres maksu, detalizēti izskaidrojot atbalsta mehānismus, atvieglojumus un gaidāmās izmaiņas, kā arī atbildēja uz dalībnieku jautājumiem par diskriminācijas riskiem un praktisko piemērošanu. Līga Lapiņa skaidroja, ka jaunie noteikumi izstrādāti, lai mazinātu birokrātiju un nodrošinātu vienlīdzīgāku pieeju visiem īrniekiem, ņemot vērā Tiesībsarga biroja un ministriju ieteikumus, kā arī citu pašvaldību pieredzi. Noteikumos paredzēti dažādi atvieglojumi: 30% samazinājums maznodrošinātām personām, 50% ģimenēm ar bērniem (īpaši, ja ir bērns ar invaliditāti), kā arī atbalsts mājsaimniecībām ar personām ar invaliditāti kopš dzimšanas; atbalsta apmērs tiek pārskatīts reizi gadā, ņemot vērā apkures sezonas sākumu.
Padomes dalībnieki uzdeva jautājumus par iespējamu diskrimināciju, īpaši attiecībā uz personām, kas invaliditāti ieguvušas pēc pilngadības sasniegšanas; tika skaidrots, ka lielākā daļa šādu personu kvalificējas maznodrošinātā/trūcīgā statusam, bet, ja praksē tiks konstatētas nepilnības, noteikumus plānots pārskatīt. Mājokļu un vides departaments ir izveidojis e-pasta adresi jautājumiem par īres maksu: ires_maksa@riga.lv,  informējis visus īrniekus par izmaiņām un nodrošina atbildes uz jautājumiem; tika uzsvērts, ka izmaiņas skars lielu sabiedrības daļu un tiks rūpīgi monitorētas. Tika precizēts, ka pensiju indeksācija oktobrī neietekmē maznodrošinātā/trūcīgā statusu nākamajam gadam, jo tiek ņemti vērā iepriekšējie trīs mēneši, tādējādi cilvēki nezaudēs atbalstu uzreiz pēc pensijas pieauguma.
[bookmark: _Hlk211605050][bookmark: _Hlk210902607]
Nolemts: informāciju pieņemt zināšanai. Jautājumu gadījumā rakstīt uz e-pastu: ires_maksa@riga.lv

3. Par iekļaujošiem un pieejamiem kultūras pasākumiem/vietām Rīgā.
Ziņo: Rīgas valstspilsētas pašvaldības Izglītības, kultūras un sporta departamenta Kultūras pārvaldes priekšniece, departamenta direktora vietniece Baiba Šmite, Rīgas valstspilsētas pašvaldības Izglītības, kultūras un sporta departamenta Kultūras pārvaldes Kultūras institūciju un nemateriālā kultūras mantojuma nodaļas vadītāja Dita Pfeifere.
[bookmark: _Hlk210912144]Aktualitāte apkopota prezentācijā ‘’Ceļā uz iekļaujošu kultūru –pasākumu un kultūrvietu piekļūstamība Rīgā’’ (pielikums Nr.4).
Kultūras pieejamības un iekļaujošas vides attīstība Rīgā: Rīgas domes Izglītības, kultūras un sporta departamenta Kultūras pārvaldes pārstāves prezentēja esošo situāciju un plānus kultūras pieejamības uzlabošanai, uzsverot sadarbību ar dažādām organizācijām, piekļūstamības auditus, pasākumu pielāgošanu un informācijas pieejamību dažādām sabiedrības grupām. Prezentācijā tika definēti pieejamības un piekļūstamības jēdzieni, uzsverot, ka fokuss ir uz bērniem, jauniešiem, senioriem, maznodrošinātajiem, cilvēkiem ar invaliditāti un mazākumtautībām, kā arī tika izskaidrots, kā tiek vērtēta fiziskā, finansiālā, sociālā un informācijas piekļūstamība. Tika uzsvērta sadarbība ar Latvijas Nedzirdīgo savienību un Latvijas Neredzīgo biedrību, piemēram, nodrošinot zīmju valodas tulkus un iesaistot kopienas pārstāvjus pasākumu organizēšanā, kā arī norādīts uz bezmaksas pasākumu pieejamību dažādās Rīgas apkaimēs. Plānots veikt visu pašvaldības kultūras iestāžu piekļūstamības auditus (16 ēkas gadā, līdz 2028. gadam – 48 ēkas), izstrādāt rīcības plānu uzlabojumiem, kā arī apmācīt personālu darbam ar dažādām mērķa grupām; īpaša uzmanība pievērsta arī informācijas pieejamībai mājaslapās un vizuālajos materiālos. Diskusijās tika uzsvērta nepieciešamība pēc vides piekļūstamības koordinatora štata vietas, sēdvietu nodrošināšanas pasākumos, kā arī tika sniegti ieteikumi par informācijas un vizuālo materiālu pielāgošanu cilvēkiem ar dažādiem funkcionāliem traucējumiem. Tika identificēts, ka NVO un privātajam kultūras sektoram trūkst finansējuma piekļūstamības auditiem, tāpēc pašvaldība aicinās Kultūras ministriju un citas institūcijas sadarboties, lai veidotu kopīgu kultūrvietu kartējumu ar piekļūstamības filtru.

[bookmark: _Hlk210910582]Nolemts: informāciju pieņemt zināšanai.

4. Par Padomes dalībnieku diskusijās izvirzītajiem priekšlikumiem stratēģiskā plāna izstrādei un realizācijai.
Ziņo: Padomes priekšsēdētāja Inese Andersone 
Aktualitāte apkopota prezentācijā ‘’Prioritārie rīcības virzieni pieejamības un piekļūstamības nodrošināšanai Rīgā 2026–2028’’ (pielikums Nr.5).
Prioritāro rīcības virzienu dokuments pieejamības un piekļūstamības jomā: Padomes dalībnieki prezentēja un apsprieda izstrādāto prioritāro rīcības virzienu dokumentu pieejamības un piekļūstamības uzlabošanai Rīgā, uzsverot tā dzīvo raksturu, nepieciešamību pēc regulāras pārskatīšanas un konkrētu, izmērāmu rezultātu noteikšanas. Dokuments tapis, apkopojot aptauju rezultātus un attālināto darbnīcu diskusijas, kurās piedalījās piecpadsmit Padomes dalībnieku organizācijas; tas var tikt regulāri papildināts ar jauniem priekšlikumiem un prioritātēm. Dokumentā uzsvērta rezultātos balstīta pieeja, horizontāla integrācija starp departamentiem, kopienas balss iesaiste un pārredzamība, kā arī nepieciešamība pēc regulāriem ziņojumiem par izmaiņām un uzlabojumiem. Tika uzsvērta nepieciešamība katram pasākumam noteikt izpildes termiņu un izmērāmus rezultātus, piemēram, cik daudz pasākumu ir ar zīmju valodas tulku vai audio aprakstiem, kā arī regulāri izvērtēt progresu. Plānots turpināt dokumenta pilnveidošanu, iesaistīt konsultatīvās padomes aktīvās organizācijas kā resursu, kā arī izstrādāt atbalsta instrumentus pasākumu pielāgošanai un pieejamības kritēriju iekļaušanai projektu konkursos.
Diskusijas par kultūras infrastruktūras pieejamību un auditiem: dalībnieki uzdeva jautājumus par konkrētu kultūras iestāžu pieejamību un nepieciešamajiem uzlabojumiem, īpaši uzsverot bērnu un jauniešu centru un interešu izglītības iestāžu situāciju. Tika precizēts, ka audita atzinums ir derīgs, kamēr nav notikušas izmaiņas attiecīgajā objektā, bet detalizētāki kritēriji tiek ieviesti, lai uzlabotu piekļūstamības novērtējumu.
Bērnu un jauniešu centru pieejamība: Sarmas Freibergas jautājumā tika norādīts, ka bērnu un jauniešu centri nav Rīgas valstspilsētas pašvaldības Izglītības, kultūras un sporta departamenta Kultūras pārvaldes pārziņā, bet ir saistīti ar interešu izglītību; tika ieteikts šos jautājumus risināt sadarbībā ar attiecīgajiem departamenta pārstāvjiem.
Konkrētu objektu problēmas: tika minētas konkrētas problēmas, piemēram, lifta trūkums Čaka ielā, akustikas problēmas organizāciju namā un nepieciešamība pēc infrastruktūras uzlabojumiem, kas tiks iekļauti prioritāšu sarakstā.

Nolemts: informāciju pieņemt zināšanai, kā arī Padomes dalībniekiem iesaistīties un izteikt savu viedokli, ieteikumus, papildinājumus izstrādātajā dokumentā ‘’Prioritārie rīcības virzieni pieejamības un piekļūstamības nodrošināšanai Rīgā 2026–2028’’.

5. Priekšlikumi nākamās padomes sēdes darba kārtībai, citi jautājumi:
Padomes priekšsēdētāja I.Andersone ierosina, ka nākamās Padomes sēde varētu notikt septembra mēnesī un darba kārtībā varētu iekļaut sarunas ar attiecīgajiem departamentiem, kas iekļauti izstrādātajā dokumentā ‘’Prioritārie rīcības virzieni pieejamības un piekļūstamības nodrošināšanai Rīgā 2026–2028’’.

 Padomes sēdē nolemtais:
1. Nolemts Latvijas invalīdu biedrību uzņemt Padomes sastāvā, pārstāvēs valdes loceklis Ainārs Danga. 
1. Padomes dalībniekiem iesaistīties un izteikt savu viedokli, ieteikumus, papildinājumus izstrādātajā dokumentā ‘’Prioritārie rīcības virzieni pieejamības un piekļūstamības nodrošināšanai Rīgā 2026–2028’’. 
1. Nākamās sēdes datums tiks precizēts.


Pielikumā:
1. Padomes dalībnieku saraksts klātienē uz 6 lpp. (pielikums Nr. 1);
2. Izdruka no platformas Teams par attālinātajiem dalībniekiem uz 3 lpp. (pielikuma Nr. 2);
3. Prezentācija ‘’Par pašvaldības dzīvojamo telpu īres maksu no 1.jūlija’’, Līga Lapiņa (pielikums Nr.3);
4. Prezentācija ‘’Ceļā uz iekļaujošu kultūru – pasākumu un kultūrvietu piekļūstamība Rīgā’’, Dita Pfeifere (pielikums Nr.4);
5. Prezentācija ‘’Prioritārie rīcības virzieni pieejamības un piekļūstamības nodrošināšanai Rīgā 2026–2028’’, Inese Andersone (pielikums Nr.5).



Padomes priekšsēdētājs 							I.Andersone


Padomes sekretāre 								I.Līdaka




Lappuse 1 no 14
Šis dokuments ir parakstīts ar drošu elektronisko parakstu un satur laika zīmogu


14
Lappuse 14 no 14
Šis dokuments ir parakstīts ar drošu elektronisko parakstu un satur laika zīmogu
